Alboraia aprova el calendari de treballs de construcció del nou IES La Patacona
01 de agost de 2024

L'Ajuntament d'Alboraia ha acceptat la programació de les obres del nou IES La Patacona proposat per l'empresa adjudicatària, un nou pas en l'edificació de l'institut públic de secundària i batxiller que substituirà a l'actual, que impartirà els cicles de Formació Professional. D'aquesta manera, es preveu que la construcció estiga acabada o molt avançada en l'estiu de 2025, aproximant-se a la seua final després de 18 mesos de treballs.

Així ho ha dictaminat el Ple Municipal per unanimitat dels grups presents, un acord comú que també ha acceptat el conveni amb la Generalitat Valenciana sobre l'Escola de Persones Adultes pel qual aquesta institució finança part de la inversió del personal docent amb 152.290 euros. En els mateixos termes s'ha prorrogat un any la vigència del I Pla d'Igualtat d'Oportunitats de l'Ajuntament d'Alboraia 2020 – 2024 mentre s'ultima el segon document, actualment en fase d'elaboració.

Per a facilitar les seues obligacions als contribuents, tots els grups han decidit modificar l'ordenança fiscal general de gestió, recaptació i inspecció de drets públics d'Alboraia. Amb aquest canvi, que pren com a model la de la Diputació de València, s'adapta l'ordenança a la nova normativa fiscal i inclou que els veïns i veïnes podran fraccionar qualsevol tribut a partir de 50 euros.

Finalment, Compromís va presentar dues mocions que van tirar avant: una en suport a la vigília contra la violència de gènere convocada per associacions, amb l'única abstenció de Vox, i una altra sobre el nou conveni signat entre la Generalitat i la Federació Valenciana de Municipis i Províncies en referència a l'espai de col·laboració sobre la programació cultural. Se sol·licita amb això una nova taula de diàleg amb els professionals per a treballar en un nou model de circuit cultural basat en la cogestió. Va comptar amb el suport del PSOE, l'abstenció d'Alboraia Actua i el rebuig del Partit Popular i Vox.